春日同韋郎中使君送鄒儒立少府扶侍赴雲陽
作者：孟郊
朝代：唐

paragraphs: 離思著百草，綿綿生無窮。
側聞畿甸秀，三振詞策雄。
太守不韻俗，諸生皆變風。
郡齋敞西清，楚瑟驚南鴻。
海畔帝城望，雲陽天色中。
酒酣正芳景，詩綴新碧叢。
服綵老萊並，侍車江革同。
過隋柳顦顇，入洛花蒙籠。
高步詎留足，前程在層空。
獨慙病鶴羽，飛送力難崇。